อัยการสูงสุดสั่งฟ้อง ปธ.วิปรัฐบาล คดีทุจริตสนามฟุตซอล เจ้าตัวลั่นไม่เคยแทรกแซงใช้งบฯ!
อัยการสูงสุดสั่งฟ้อง ปธ.วิปรัฐบาล คดีทุจริตสนามฟุตซอล เจ้าตัวลั่นไม่เคยแทรกแซงใช้งบฯ เตรียมแถลงข้อเท็จจริง พร้อมแนวทางสู้คดีเร็วๆนี้!
อัยการสูงสุดสั่งฟ้อง ปธ.วิปรัฐบาล คดีทุจริตสนามฟุตซอล เจ้าตัวลั่นไม่เคยแทรกแซงใช้งบฯ เตรียมแถลงข้อเท็จจริง พร้อมแนวทางสู้คดีเร็วๆนี้!
27 พ.ย. 2563

ผู้สื่อข่าวรายงานว่า เมื่อช่วงเช้าวันที่ 26 พ.ย. 2563 ที่ประชุมคณะทำงานร่วมระหว่าง คณะกรรมการป้องกันและปราบปรามการทุจริตแห่งชาติ (ป.ป.ช.) กับ อัยการสูงสุด มีการประชุมร่วมพิจารณาข้อไม่สมบูรณ์ในคดีที่คณะกรรมการ ป.ป.ช. มีมติชี้มูลความผิด นายวิรัช รัตนเศรษฐ ส.ส.บัญชีรายชื่อ พรรคพลังประชารัฐ และประธานคณะกรรมการประสานงานพรรคร่วมรัฐบาล (วิปรัฐบาล) เมื่อครั้งดำรงตำแหน่ง ส.ส.พรรคเพื่อไทย กับพวก กรณีทุจริตเงินจัดสรรงบประมาณก่อสร้างสนามฟุตซอลโรงเรียนในพื้นที่เขตการศึกษาที่ 2 จ.นครราชสีมา สังกัดสำนักงานคณะกรรมการการศึกษาขั้นพื้นฐาน (สพฐ.) ซึ่งก่อนหน้านี้คณะทำงานร่วมเคยมีมติเห็นควรสั่งฟ้องนายวิรัช ไปยังอัยการสูงสุด
โดยการประชุมร่วมดังกล่าวได้มีการแจ้งคำสั่งอัยการสูงสุด ให้ฟ้อง นายวิรัช รัตนเศรษฐ โดยฝ่ายอัยการจะใช้ระยะเวลาเพื่อร่างคำฟ้องดังกล่าว ประมาณ 60 วัน ก่อนจะยื่นต่อศาลฎีกาแผนกคดีอาญาของผู้ดำรงตำแหน่งทางการเมืองต่อไป
ทั้งนี้ ผู้สื่อข่าวรายงานว่า สำหรับคดีทุจริตจัดสรรงบประมาณก่อสร้างสนามฟุตซอลโรงเรียนในพื้นที่เขตการศึกษาที่ 2 จ.นครราชสีมานั้น ตามสำนวนการไต่สวนของ ป.ป.ช. ระบุว่า ผู้ถูกกล่าวหาซึ่งประกอบด้วยผู้ดำรงตำแหน่งทางการเมือง ข้าราชการระดับสูง และกลุ่มเอกชน มีพฤติการณ์ร่วมกันทุจริตเชิงนโยบาย และเป็นตัวการร่วมกันในลักษณะการแบ่งหน้าที่กันทำ ตามบทบาทตามหน้าที่และอำนาจที่แต่ละคนมี และเป็นการสนับสนุนช่วยเหลือซึ่งกันและกันในการกระทำความผิดอย่างเป็นระบบ
เริ่มจากขั้นตอนการจัดสรรงบประมาณรายจ่ายงบประมาณปี พ.ศ. 2555 (งบแปรญัตติ) ให้กับสำนักงานเขตพื้นที่การศึกษาในจังหวัดนครราชสีมา และจังหวัดอื่น รวมจำนวน 18 จังหวัด วงเงินประมาณ 4,459,420,000 บาท ใน 2 โครงการหลัก
หนึ่งในนั้นคือ โครงการก่อสร้างสนามกีฬาฟุตซอล รวมถึงมีการวางแผนในการทุจริตในกระบวนการจัดซื้อจัดจ้างอีกหลายประการ เพื่อให้กลุ่มเอกชนที่เป็นพรรคพวกของตนเองได้เข้าเป็นคู่สัญญา ขณะที่การก่อสร้างสนามฟุตซอลหลังแล้วเสร็จไม่สามารถใช้ประโยชน์ได้
โดยมีการชี้มูลการกระทำผิดเป็น 7 สำนวน ส่งอัยการสูงสุด มีคำสั่งฟ้องไป 1 สำนวนส่วน สำนวนที่เหลืออยู่ระหว่างการพิจารณาของ อสส.
ล่าสุดวันนี้ (27 พ.ย.63) ที่รัฐสภา นายวิรัช รัตนเศรษฐ ส.ส.บัญชีรายชื่อ พรรคลังประชารัฐ ในฐานะประธานวิปรัฐบาล ได้กล่าวถึงกรณีที่คณะทำงานร่วมระหว่าง คณะกรรมการป้องกันและปราบปรามการทุจริตแห่งชาติ (ป.ป.ช.) และอัยการสูงสูด มีมติส่งฟ้องตนในคดีทุจริตจัดสรรงบประมาณก่อสร้างสนามฟุตซอล ใน จ.นครราชสีมา ว่า ไม่มีปัญหาปล่อยให้เป็นเรื่องของกระบวนการยุติธรรม ซึ่งตนขอปฏิเสธไม่เคยเข้าไปแทรกแซงการใช้งบประมาณ โดยจะชี้แจงข้อเท็จจริงรวมไปถึงแนวทางการสู้คดีในเร็วๆ นี้